Trafic la Giurgiu cu sute de litri de pesticide din Bulgaria, nepermise în România.
Un cetăţean bulgar a fost prins în Giurgiu de către poliţiştii de frontieră cu aproape 700 de litri de pesticid. Fiind interzis în România, a fost ascuns în cutii de banane. Substanţa venea din Bulgaria şi era destinată unei firme româneşti.
Poliţiştii de frontieră din Giurgiu au descoperit, în urma unui control asupra unui camion, 138 de recipiente din plastic cu lichid folosit în agricultură, în cantitate totală de 690 de litri, în cutii din carton destinate transportului de banane.Acestea erau transportate din Bulgaria pentru o societate de pe teritoriul României.Camionul a încercat să intre în România marţi şi era condus de către un cetăţean bulgar în vârstă de 51 de ani. Acesta transporta din Bulgaria pentru o societate comercială din România, în cutii pentru banane, 138 de recipiente a câte 5 litri fiecare, ce conţineau un lichid cu miros puternic, posibil substanţă folosită în agricultură. O parte din aceste recipiente erau inscripţionate cu denumirea unui detergent de uz casnic.Ulterior s-a stabilit că în camion era cantitatea de 690 de litri substanţă, interzisă în România, în valoare de aproape 100.000 lei.Cetăţeanul bulgar este cercetat pentru importul şi exportul unor substanţe şi preparate periculoase interzise sau restricţionate, bunurile fiind reţinute de către poliţişti.